Հայաստանի խորհրդարանական ընտրություններ (2026)

**Հայաստանի խորհրդարանական ընտրություններ (2026)**, Հայաստանի Ազգային ժողովի 9-րդ գումարման ընտրություններ, որը կկայանա 2026 թվականի հունիսի 7-ին։

Ըստ Կենտրոնական ընտրական հանձնաժողովի հրապարակած պաշտոնական տվյալների՝ քվեարկելու իրավունք ունեցող քաղաքացիների ընդհանուր թիվը 2,489,031 է:

## Ընտրակարգ
Միապալատ Ազգային ժողովի պատգամավորներն ընտրվում են համամասնական ընտրակարգով՝ կուսակցական ցուցակներով։ 

Թեկնածուները ընտրություններին կկարողանան մասնակցել միայն կուսակցությունների կամ կուսակցությունների դաշինքների համապետական ցուցակում ընդգրկվելով։ Ընտրությունների համար Հայաստանը կբաժանվի 13 ընտրատարածքի։ Պատգամավորի թեկնածուն պետք է լինի նվազագույնը 25 տարեկան, վերջին 4 տարում ունենա միայն Հայաստանի քաղաքացիություն և մշտապես ապրած լինի Հայաստանում, ունենա ընտրական իրավունք և տիրապետի հայերենին։ Հայաստանի Սահմանադրության համաձայն, Ազգային ժողովը կընտրվի 5 տարի ժամկետով և պետք է ունենա առնվազն 101 պատգամավոր։ Տեղերը կարող են ավելացվել, երբ պահանջվում է լրացուցիչ մանդատների բաշխում։

Մանդատները բաշխվում են Դոնթի մեթոդով՝ համամասնորեն բոլոր քաղաքական ուժերի մեջ, որոնք հաղթահարել են նվազագույն ձայների շեմը (5% կուսակցությունների համար և 7% կուսակցությունների դաշինքների համար)։ Մանդատների բաշխման կարգը ներառում է լրացուցիչ անդամի ընտրակարգ։ Ազգային փոքրամասնությունների համար նախատեսված է առնվազն չորս տեղ խորհրդարանում։

Սեռային քվոտան պահանջում է, որ կուսակցական ցուցակի ցանկացած վերին հատված ներառի յուրաքանչյուր սեռի թեկնածուների առնվազն 33%-ը։

Եթե կուսակցությունը ստանում է ձայների մեծամասնությունը, բայց շահում է մանդատների 54%-ից պակաս, նրան կհատկացվեն լրացուցիչ մանդատներ՝ մանդատների ընդհանուր թվի 54%-ն ապահովելու համար։ Եթե մեկ կուսակցություն ստանում է մանդատների երկու երրորդից ավելին, ապա պարտվող կուսակցություններին, որոնք հաղթահարել են շեմը, կտրամադրվեն լրացուցիչ մանդատներ, որոնք կնվազեցնեն հաղթող կուսակցության մանդատների բաժինը մինչև երկու երրորդը։ Եթե նախնական արդյունքների հրապարակումից հետո վեց օրվա ընթացքում կառավարություն չի ձևավորվում, ապա 28-րդ օրը պետք է անցկացվի երկրորդ փուլ երկու ամենաշատ ձայներ ստացած կուսակցությունների միջև։ Երկրորդ փուլում հաղթող կուսակցությանը կտրամադրվեն 54% մեծամասնության համար անհրաժեշտ լրացուցիչ մանդատները, պահպանելով առաջին փուլում բաշխված բոլոր մանդատները։

## Հիմնական մասնակիցներ և թեկնածուներ
*Քաղաքացիական պայմանագիր կուսակցություն — վարչապետի թեկնածուն գործող վարչապետ Նիկոլ Փաշինյանն է:
*Նոր Ուժ կուսակցություն — Հայկ Մարությանի ղեկավարած կուսակցություն։
*Հայաստան դաշինք — վարչապետի թեկնածուն Հայաստանի երկրորդ նախագահ Ռոբերտ Քոչարյանն է։ Դաշինքի կազմում շարունակում է հանդես գալ Հայ Յեղափոխական Դաշնակցությունը։
*Բարգավաճ Հայաստան կուսակցություն և «Մայր Հայաստան» դաշինք — այս երկու ուժերը (առաջնորդներ՝ Գագիկ Ծառուկյան և Անդրանիկ Թևանյան) հայտարարել են համատեղ մասնակցության մասին: Դաշինքին միացել է նաև «Դեմոկրատական այլընտրանք» կուսակցությունը (Սուրեն Սուրենյանց):
*Հանրապետություն կուսակցություն — կուսակցության առաջնորդ, Հայաստանի նախկին վարչապետ Արամ Սարգսյանը հայտարարել է, որ միանշանակ ինքն է լինելու կուսակցության վարչապետի թեկնածուն։ 
*«Միասնության թևեր» կուսակցություն — վարչապետի թեկնածուն ՀՀ նախկին մարդու իրավունքների պաշտպան (ՄԻՊ) Արման Թաթոյանն է։
*Հայ Ազգային Կոնգրես — կուսակցությունը որոշել է մասնակցել ընտրություններին և որպես վարչապետի թեկնածու առաջադրել է Լևոն Զուրաբյանին:
*«Ուժեղ Հայաստան» կուսակցություն — այս նորաստեղծ կուսակցությունը որպես իր վարչապետի թեկնածու է ներկայացրել գործարար Սամվել Կարապետյանին, չնայած նրա երկքաղաքացիության հետ կապված իրավական սահմանափակումներին:

## Տես նաև
* Հայաստանի կուսակցությունների ցանկ

## Ծանոթագրություններ

Կատեգորիա:2026 Հայաստանում
Կատեգորիա:Հայաստանի ընտրություններ